section_heading: Klupska karijera
paragraph_text: Svestran obrambeni igrač, najčešće stoper, odličan u igri glavom. Rođen je u Bugojnu 11. studenog 1962. godine. Igračku karijeru započinje u Olimpiji iz Osijeka. Ostaje u Osijeku i igra za NK Osijek od 1983. do 1987. godine. U NK Dinamo dolazi 1987. godine zajedno s Mirkom Lulićem. Iz svoje karijere u dresu Dinama rado spominje pogodak protiv Hajduka 1988. godine. Igralo se pred prepunim Maksimirom, a on je u 44. minuti postigao pogodak glavom za 1:0. Utakmica je završila rezultatom 1:1. Izjednačujući gol za Hajduk postigao je Alen Bokšić. Za Dinamo je odigrao ukupno 120 utakmica i postigao 17 zgoditaka, od toga 49 prvenstvenih s osam pogodaka. Godine 1989. odlazi u Njemačku i pristupa momčadi Nürberga zadržavši se dvije godine. Potom od 1991. do 1994. godine prelazi u Mainz gdje završava igračku karijeru.